CELEX: 32022D0289
Language: lv
Date: 2022-02-22 00:00:00
Title: Komisijas Īstenošanas lēmums (ES) 2022/289 (2022. gada 22. februāris) par Ekosistēmu analīzes un eksperimentēšanas ERIC (AnaEE-ERIC) izveidi (izziņots ar dokumenta numuru C(2022) 933) (Dokuments attiecas uz EEZ) (Autentisks ir tikai teksts bulgāru, čehu, dāņu, franču, itāļu, nīderlandiešu, somu un zviedru valodā)

24.2.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 43/73
               
            
         KOMISIJAS ĪSTENOŠANAS LĒMUMS (ES) 2022/289
         (2022. gada 22. februāris)
         par Ekosistēmu analīzes un eksperimentēšanas ERIC (AnaEE-ERIC) izveidi
         
            
               (izziņots ar dokumenta numuru C(2022) 933)
            
         
         (Dokuments attiecas uz EEZ)
         (Autentisks ir tikai teksts bulgāru, čehu, dāņu, franču, itāļu, nīderlandiešu, somu un zviedru valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Regulu (EK) Nr. 723/2009 (2009. gada 25. jūnijs) par Kopienas tiesisko regulējumu, ko piemēro Eiropas pētniecības infrastruktūras konsorcijam (ERIC) (1), un jo īpaši tās 6. panta 1. punkta a) apakšpunktu,
         tā kā:
         
                     (1)
                  
                  
                     Bulgārija, Čehija, Dānija, Francija, Itālija, Somija un Starptautiskais Vidusjūras reģiona lauksaimniecības pētījumu centrs ir iesnieguši Komisijai pieteikumu par Ekosistēmu analīzes un eksperimentēšanas ERIC (AnaEE-ERIC) izveidi (“pieteikums”). Beļģija ir darījusi zināmu savu lēmumu sākumā piedalīties AnaEE-ERIC darbā kā novērotāja.
                  
               
                     (2)
                  
                  
                     Iesniedzēji ir vienojušies, ka AnaEE-ERIC mitinātāja dalībvalsts būs Francija.
                  
               
                     (3)
                  
                  
                     Ar EEZ Apvienotās komitejas Lēmumu Nr. 72/2015 (2) Regula (EK) Nr. 723/2009 ir iekļauta Līgumā par Eiropas Ekonomikas zonu (EEZ).
                  
               
                     (4)
                  
                  
                     Atbilstoši Regulas (EK) Nr. 723/2009 5. panta 2. punktam Komisija ir pieteikumu izvērtējusi un secinājusi, ka tas atbilst minētajā regulā noteiktajām prasībām. Novērtēšanā Komisija ir saņēmusi neatkarīgu ekspertu viedokļus ekosistēmu analīzes un eksperimentēšanas jomā.
                  
               
                     (5)
                  
                  
                     Šajā lēmumā noteiktie pasākumi ir saskaņā ar atzinumu, ko sniegusi ar Regulas (EK) Nr. 723/2009 20. pantu izveidotā komiteja,
                  
               IR PIEŅĒMUSI ŠO LĒMUMU.
         
            1. pants
            
               1.   Ar šo tiek izveidots Ekosistēmu analīzes un eksperimentēšanas ERIC (AnaEE-ERIC).
            
            
               2.   AnaEE-ERIC statūtu būtiskie elementi ir izklāstīti šā īstenošanas lēmuma pielikumā.
            
         
         
            2. pants
            Šis lēmums ir adresēts Beļģijas Karalistei, Bulgārijas Republikai, Čehijas Republikai, Dānijas Karalistei, Francijas Republikai, Itālijas Republikai un Somijas Republikai.
         
         
            Briselē, 2022. gada 22. februārī
            
               
                  Komisijas vārdā –
               
               
                  Komisijas locekle
               
               Mariya GABRIEL
            
         
         
            (1)  OV L 206, 8.8.2009., 1. lpp.
         
         
            (2)  EEZ Apvienotās komitejas Lēmums Nr. 72/2015 (2015. gada 20. marts), ar ko groza EEZ līguma 31. protokolu par sadarbību īpašās jomās, kas nav četras pamatbrīvības (OV L 129, 19.5.2016., 85. lpp.).
      
      
         
            PIELIKUMS
            
               AnaEE-ERIC STATŪTU BŪTISKIE ELEMENTI
            
               1. pants
               Nosaukums
               Tiek izveidots izklaids Eiropas pētniecības infrastruktūras konsorcijs (ERIC) ar nosaukumu “Ekosistēmu analīzes un eksperimentēšanas ERIC” (AnaEE-ERIC). Šis konsorcijs ir saskaņā ar Regulas (EK) Nr. 723/2009 noteikumiem izveidots Eiropas pētniecības infrastruktūras konsorcijs (ERIC).
            
            
               2. pants
               Statūtos noteiktais sēdeklis
               
                  Ana-ERIC sēdeklis ir Žifa pie Ivetas Francijā.
            
            
               3. pants
               Uzdevums un darbība
               
                  1.   AnaEE-ERIC galvenais uzdevums ir izveidot un ekspluatēt izklaidu pētniecības infrastruktūru, kas domāta ekosistēmu analīzei un eksperimentēšanai ar tām. Tā mērķis ir nodrošināt rīkus, pakalpojumus un zināšanas, kas nepieciešamas, lai risinātu komplicētās globālās vidiskās un klimatiskās problēmas, ar kurām saskaras cilvēku sabiedrība.
               
               
                  2.   AnaEE-ERIC ietvaros darbojas Centrmezgls (CH), Saskarnes un sintēzes centrs (ISC), Tehnoloģijas centrs (TC) un Datu modelēšanas centrs (DMC).
               
               
                  3.   1. punkta izpildē AnaEE-ERIC:
                  
                              a)
                           
                           
                              koordinē piekļuvi valstu eksperimentālajām, analītiskajām un modelēšanas platformām un organizē sadarbību ar Eiropas iestādījumiem;
                           
                        
                              b)
                           
                           
                              veicina Eiropas pētniecības programmas un projektus;
                           
                        
                              c)
                           
                           
                              attīsta tehnoloģiju, vienādo metodes, veido rūpniecības partnerības un veicina zinību nodošanu;
                           
                        
                              d)
                           
                           
                              veicina zinību un/vai kompetences apmaiņu Eiropas pētniecības telpā (EPT) un paplašina intelektuālā potenciāla izmantošanu visā Eiropā;
                           
                        
                              e)
                           
                           
                              attīsta piekļuvi datiem, to koplietošanu un modelēšanu;
                           
                        
                              f)
                           
                           
                              rīko apmācību;
                           
                        
                              g)
                           
                           
                              īsteno komunikācijas stratēģiju;
                           
                        
                              h)
                           
                           
                              veic citas mērķu sasniegšanai nepieciešamas saskarīgas darbības.
                           
                        
               
                  4.   Savu galveno uzdevumu AnaEE-ERIC pilda bez nolūka gūt peļņu. AnaEE-ERIC drīkst ierobežotā apjomā veikt saimniecisku darbību, ja tā ir cieši saistīta ar 3. panta 3. punktā noteiktajiem galvenajiem uzdevumiem un neapdraud to izpildi.
               
            
            
               4. pants
               Darbības ilgums un darbības izbeigšana
               
                  1.   AnaEE-ERIC sākotnēji tiek izveidots uz 10 gadiem. Dalībnieku kopsapulce var nolemt termiņu pagarināt par secīgiem 10 gadu periodiem.
               
               
                  2.   AnaEE-ERIC likvidē ar Dalībnieku kopsapulces lēmumu saskaņā ar statūtu 18. panta 10. punktu.
               
               
                  3.   Bez nepamatotas kavēšanās un katrā gadījumā 10 dienu laikā pēc lēmuma par AnaEE-ERIC likvidāciju pieņemšanas AnaEE-ERIC pieņemto lēmumu dara zināmu Eiropas Komisijai.
               
               
                  4.   Pēc AnaEE-ERIC parādu nomaksas atlikušos aktīvus statūtu 17. pantā noteiktajā kārtībā izdala dalībniekiem proporcionāli to uzkrātajām gada iemaksām AnaEE-ERIC.
               
               
                  5.   Bez nepamatotas kavēšanās un katrā gadījumā 10 dienu laikā pēc darbības izbeigšanas procedūras beigām AnaEE-ERIC par to informē Komisiju.
               
               
                  6.   AnaEE-ERIC beidz pastāvēt dienā, kad Eiropas Komisija publicējusi attiecīgu paziņojumu Eiropas Savienības Oficiālā Vēstneša L sērijā.
               
            
            
               5. pants
               Atbildības regulējums
               
                  1.   AnaEE-ERIC atbild par savām parādsaistībām.
               
               
                  2.   Dalībnieku finansiālo atbildību par AnaEE-ERIC parādsaistībām ierobežo to attiecīgais ieguldījums AnaEE-ERIC, kas attiecas uz pēdējo pilno darbības gadu.
               
               
                  3.   AnaEE-ERIC ņem pienācīgu apdrošinājumu, kas sedz tā darbībai raksturīgo risku.
               
            
            
               6. pants
               Pieejamības politika
               
                  1.   Piekļuvi AnaEE-ERIC iekārtām un pakalpojumiem, ko nodrošina AnaEE-ERIC Centrmezgls vai pakalpojumu centri, nodrošina pēc atvērtās piekļuves principiem. AnaEE-ERIC īsteno noteikumus par piekļuvi infrastruktūrai, kuros nosaka maksu, kas stimulē tā dalībniekus.
               
               
                  2.   Savā tīmekļa portālā AnaEE-ERIC sniedz informāciju par AnaEE-ERIC platformu klimatiskajiem un bioģeogrāfiskajiem gradientiem un papildu prasmēm un paņēmieniem, lai palīdzētu zinātniekiem projekta izstrādes posmā un veicinātu projektu nobriešanu, izmantojot vairākas platformas visu tā dalībnieku starpā.
               
               
                  3.   AnaEE-ERIC Centrmezgls piešķir piekļuvi AnaEE-ERIC iekārtām un pakalpojumiem, ko sniedz pakalpojumu centri vai valstu platformas, balstoties uz ierosinātās izmantošanas zinātniskās kvalitātes novērtējumu, par pamatu ņemot neatkarīgu zinātnisku novērtējumu, ko devusi Dalībnieku kopsapulces norīkota ekspertu komisija, un AnaEE-ERIC novērtēto tehnisko īstenojamību. Iespējamās ētiskās problēmas, kas saistītas ar priekšlikumu, izskatīs Neatkarīgā konsultatīvā ētikas komisija (sk. statūtu 25. pantu).
               
               
                  4.   Ja pētniecības piekļuve AnaEE-ERIC iekārtām un pakalpojumiem ir jāierobežo veiktspējas dēļ, saskaņā ar statūtu darbības noteikumos izklāstīto procedūru izdara atlasi, ņemot vērā atlases kritērijus, kuri balstīti priekšlikumu zinātniskajā izcilībā un tehniskajā un finansiālajā īstenojamībā.
               
               
                  5.   Katra projekta metadatus AnaEE-ERIC jau sākumā dara izmantojamus gan eksperimentu apstākļiem valstu platformās, gan pakalpojumu centru radītajiem datiem.
               
               
                  6.   Datus dara pieejamus saskaņā ar AnaEE-ERIC atvērtās piekļuves politiku. Piekļuvi regulēs saskaņā ar statūtu darbības noteikumiem, vispārīgi – ar vienotu nogaidīšanas periodu, pēc kura datiem jākļūst publiski pieejamiem. Piekļuves politikas dokumentā ņem vērā Eiropas datu aizsardzības tiesisko regulējumu (1), kas attiecas uz lietotāju persondatu apmaiņu starp dalībniekiem.
               
            
            
               7. pants
               Zinātniskās izvērtēšanas politika
               
                  AnaEE-ERIC darbību reizi piecos gados izvērtē speciāla neatkarīga zinātniskā komiteja. Dalībnieku kopsapulce sāk novērtēšanu un vajadzības gadījumā dod specifiskus norādījumus. Izvērtēšanas principi un procedūras tiks noteiktas statūtu Darbības noteikumos.
            
            
               8. pants
               Rezultātu izplatīšanas politika
               
                  1.   AnaEE-ERIC veicina pētniecību un kopumā atbalsta iespējami brīvāku piekļuvi pētniecības datiem.
               
               
                  2.   AnaEE-ERIC pieprasa, lai lietotāji savu pētījumu rezultātus nodod atklātībai un dara pieejamus caur AnaEE-ERIC.
               
               
                  3.   Mērķauditoriju AnaEE-ERIC uzrunā pa vairākiem kanāliem, ieskaitot tīmekļa portālu, biļetenu, darbseminārus, klātbūtni konferencēs, rakstus žurnālos un avīzēs, sabiedriskos tīklus u. c.
               
            
            
               9. pants
               Intelektuālā īpašuma tiesību politika
               
                  1.   Visas intelektuālā īpašuma tiesības, ko savas darbības laikā radījis, ieguvis vai izstrādājis AnaEE-ERIC vai kas izriet no AnaEE-ERIC darbības, pieder AnaEE-ERIC.
               
               
                  2.   Ievērojot starp AnaEE-ERIC un dalībniekiem vai novērotājiem noslēgto līgumu normas, visas intelektuālā īpašuma tiesības, ko radījis, ieguvis vai attīstījis dalībnieks vai novērotājs, pieder šim dalībniekam vai novērotājam.
               
            
            
               10. pants
               Nodarbināšanas politika
               
                  1.   AnaEE-ERIC nodarbinātības nosacījumus reglamentē tās valsts tiesību normas, kurā tiek nodarbināti darbinieki, vai tās valsts tiesību normas, kurā notiek AnaEE-ERIC darbība.
               
               
                  2.   AnaEE-ERIC personāla amatu kandidātu atlase ir pārredzama un nediskriminatīva un nodrošina vienādas iespējas. Pieņemšana darbā un nodarbināšana nav diskriminatīva.
               
               
                  3.   Pieņemšana darbā notiks pēc starptautiska sludinājuma.
               
            
            
               11. pants
               Iepirkuma politika
               
                  1.   Pret iepirkuma kandidātiem un pretendentiem AnaEE-ERIC izturas vienādi un nediskriminatīvi neatkarīgi no tā, vai tie bāzēti Eiropas Savienībā. AnaEE-ERIC iepirkuma politikā ievēro pārredzamības, nediskriminēšanas un konkursa principus. Detalizētus noteikumus par iepirkuma procedūrām un kritērijiem izklāsta statūtu darbības noteikumos.
               
               
                  2.   Dalībnieku un novērotāju iepirkumos, kas saistīti ar AnaEE-ERIC darbībām, pienācīgi ņem vērā AnaEE-ERIC vajadzības, tehniskās prasības un attiecīgo struktūru izdotās specifikācijas.
               
            
            
               (1)  Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).